נענע10 - נשקול להכריז באופן חד-צדדי על הקמת מדינה פלסטינית - חדשות
"נשקול להכריז באופן חד-צדדי על הקמת מדינה פלסטינית"
הקיפאון המדיני |
עודכן 12:23 25/07/2008
העיתון הערבי א-שארק אל אאוסט מדווח כי בעקבות הקיפאון המדיני שוקל אבו מאזן להפסיק כליל את המגעים המדיניים ואף להסיג את כל הכוחות משטחי הגדה המערבית ולהעביר את האחריות עליהם לידי צה"ל
הרשות הפלסטינית שוקלת לבצע שורה של צעדים דרמטיים בעקבות הקיפאון המתמשך בתהליך המדיני עם ישראל. כך מדווח היום (שישי) העיתון הערבי א-שארק אל אאוסט היוצא לאור בלונדון.
אבו מאזן. שוקל הפסקה מוחלטת של המגעים המדיניים עם ישראל
על פי הדיווח, יושב ראש הרשות הפלסטינית, אבו-מאזן, שוקל להפסיק כליל את המגעים המדיניים. עוד דוווח כי ברשות אף שוקלים את האפשרות להכריז באופן חד-צדדי על הקמת מדינה פלסטינית, ובנוסף, מאיימים ברשות להסיג את כל כוחותיהם משטחי הגדה המערבית אל שטחי העיר יריחו ולהעביר את האחריות על השטחים הללו לידי צה"ל.
אבו מאזן אמור להגיע מחר בערב לקהיר, שם ידון עם הנשיא מובארק בהתפתחויות האחרונות בתהליך השלום. יו"ר הרשות אף צפוי לבקש מנשיא מצרים ללחוץ על ישראל כדי שזו תעניק הקלות לפלסטינים.
מקורביו של אבו מאזן מסרו לעיתון, כי הוא מודאג מאוד מההתפתחויות הפוליטיות העלולות להתרחש בישראל בעקבות החשדות התלויים נגד ראש הממשלה אהוד אולמרט ובעקבות הצהרותיו הפרו-ישראליות של ברק אובמה.
ביום שלישי השבוע ביקר אבו מאזן לראשונה בבית נשיא מדינת ישראל בירושלים. בפגישה עם פרס, העריכו שני המנהיגים כי ניתן להגיע להסכם בתוך חודשים, וקראו לשחרר את החייל החטוף גלעד שליט.
במהלך הפגישה התקבלה הידיעה על פיגוע הדריסה בעיר והשניים עודכנו בפרטיה. אבו מאזן אמר כי זהו אירוע מצער, וכי הוא מגנה כל פעילות טרור. בסיום פגישת העבודה יצאו שני המנהיגים אל התקשורת וגינו בחריפות את הפיגוע. "אני מגנה את הפיגוע וכמו תמיד מתנגד לכל פעולת טרור באופן נחרץ. אני מבקש לשלוח מכאן איחולי החלמה מהירים לפצועים", אמר אבו מאזן, בעוד פרס הצהיר: "ישראל לא תוכל להשלים עם פיגועי הטרור כחלק משגרת חייה. כוחות הביטחון ינקטו בכל הצעדים הדרושים להבטחת ביטחון תושבי ירושלים".